CELEX: 32022H0867
Language: el
Date: 2022-06-01 00:00:00
Title: Σύσταση (ΕΕ) 2022/867 της Επιτροπής της 1ης Ιουνίου 2022 σχετικά με τη διάθεση πετρελαϊκών αποθεμάτων έκτακτης ανάγκης από τα κράτη μέλη μετά την εισβολή στην Ουκρανία

2.6.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 151/72
            
         
      ΣΥΣΤΑΣΗ (ΕΕ) 2022/867 ΤΗΣ ΕΠΙΤΡΟΠΗΣ
      της 1ης Ιουνίου 2022
      σχετικά με τη διάθεση πετρελαϊκών αποθεμάτων έκτακτης ανάγκης από τα κράτη μέλη μετά την εισβολή στην Ουκρανία
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 292,
      Εκτιμώντας τα ακόλουθα:
      
                  (1)
               
               
                  Η οδηγία 2009/119/ΕΚ του Συμβουλίου (1) αποσκοπεί στην εξασφάλιση υψηλού επιπέδου ασφάλειας του εφοδιασμού με πετρέλαιο στην Ένωση μέσω αξιόπιστων και διαφανών μηχανισμών που βασίζονται στην αλληλεγγύη μεταξύ των κρατών μελών. Ειδικότερα, θεσπίζει κανόνες και διαδικασίες που πρέπει να εφαρμόζονται σε περίπτωση έκτακτης ανάγκης. Την 1η Μαρτίου και την 1η Απριλίου 2022, το Διοικητικό Συμβούλιο του ΔΟΕ ενέκρινε σχέδια για συντονισμένη μείωση αποθεμάτων πετρελαίου έκτακτης ανάγκης για τη διάθεση 60 και 120 εκατομμυρίων βαρελιών πετρελαίου, αντίστοιχα (2).
               
            
                  (2)
               
               
                  Η Επιτροπή και τα κράτη μέλη συζήτησαν την ευκαιρία, τα αναμενόμενα οφέλη και τον αντίκτυπο της συλλογικής δράσης του ΔΟΕ σε τέσσερις συνεδριάσεις της ομάδας συντονισμού για το πετρέλαιο (στις 22 και 25 Φεβρουαρίου και στις 2 και 31 Μαρτίου). Με επιστολές της 4ης Μαρτίου και της 5ης Απριλίου 2022 προς την ομάδα συντονισμού για το πετρέλαιο, οι υπηρεσίες της Επιτροπής υπενθύμισαν στα κράτη μέλη τις σχετικές διατάξεις και υποχρεώσεις που ισχύουν βάσει του ενωσιακού δικαίου.
               
            
                  (3)
               
               
                  Δεκαοκτώ κράτη μέλη (συμπεριλαμβανομένων δύο κρατών μελών που δεν είναι μέλη του ΔΟΕ) συμμετείχαν σε συλλογική δράση του ΔΟΕ και δεσμεύτηκαν να διαθέσουν σε εθελοντική βάση στην αγορά περίπου 40 εκατομμύρια βαρέλια ισοδυνάμου σε αργό πετρέλαιο.
               
            
                  (4)
               
               
                  Τα αποθέματα πετρελαίου έκτακτης ανάγκης που διατηρούνται επί του παρόντος στην Ένωση βρίσκονται στο χαμηλότερο επίπεδο από το 2013. Σύμφωνα με το άρθρο 3 της οδηγίας 2009/119/ΕΚ, αντιστοιχούν στις καθαρές εισαγωγές αργού πετρελαίου και προϊόντων πετρελαίου κατά τη διάρκεια του 2020, οι οποίες ήταν ασυνήθιστα χαμηλές, λόγω της μειωμένης κατανάλωσης που οφειλόταν στα υγειονομικά μέτρα για την καταπολέμηση της πανδημίας COVID-19 (μέτρα περιορισμού της κυκλοφορίας και μειωμένη κινητικότητα). Οι ποσότητες αργού πετρελαίου και προϊόντων πετρελαίου που απαιτούνται για την εκπλήρωση της νέας ετήσιας υποχρέωσης διατήρησης αποθεμάτων που ισχύει από την 1η Ιουλίου 2022 για περίοδο 12 μηνών, αναμένεται να αυξηθούν για ορισμένα κράτη μέλη έως και 30 %.
               
            
                  (5)
               
               
                  Υπό τις παρούσες συνθήκες αβεβαιότητας σχετικά με την εξέλιξη του πολέμου στην Ουκρανία, είναι εξαιρετικά σημαντικό να περιοριστεί όσο το δυνατόν περισσότερο η ζήτηση για αργό πετρέλαιο και προϊόντα πετρελαίου και να αποφευχθεί η άσκηση πρόσθετης πίεσης στην αγορά πετρελαίου. Ως εκ τούτου, δεν είναι επιθυμητό τα κράτη μέλη να επαναπληρώσουν βραχυπρόθεσμα τα πετρελαϊκά αποθέματα έκτακτης ανάγκης που διατίθενται ή πρόκειται να διατεθούν σύμφωνα με το άρθρο 20 της οδηγίας 2009/119/ΕΚ, εκτός εάν υπάρχει κίνδυνος για την ετοιμότητά τους όσον αφορά την ασφάλεια του εφοδιασμού. Ωστόσο, είναι πρόωρο να καθοριστεί συγκεκριμένο χρονικό πλαίσιο για την επαναπλήρωση των αποθεμάτων που διατίθενται.
               
            
                  (6)
               
               
                  Τα κράτη μέλη θα πρέπει να αποφύγουν να αγοράσουν επιπλέον αργό πετρέλαιο και προϊόντα πετρελαίου προετοιμαζόμενα για την επικείμενη νέα ετήσια υποχρέωση διατήρησης αποθεμάτων από τον Ιούλιο του 2022, καθώς κάτι τέτοιο θα οδηγούσε αναγκαστικά σε αύξηση της τρέχουσας ζήτησης για τα εν λόγω προϊόντα. Σύμφωνα με το άρθρο 20 παράγραφος 6 της οδηγίας 2009/119/ΕΚ, η Επιτροπή θα επανεξετάσει το χρονικό πλαίσιο εντός του οποίου τα κράτη μέλη πρέπει να επαναφέρουν τα αποθέματά τους στα ελάχιστα απαιτούμενα επίπεδα, λαμβάνοντας υπόψη την εξέλιξη της τρέχουσας κρίσης.
               
            
                  (7)
               
               
                  Η Επιτροπή ζήτησε τη γνώμη της ομάδας συντονισμού για το πετρέλαιο σχετικά με την εν λόγω σύσταση κατά τη συνεδρίαση που πραγματοποιήθηκε στις 14 Μαρτίου 2021, στην οποία συμμετείχαν εκπρόσωποι της γραμματείας του ΔΟΕ,
               
            ΣΥΝΙΣΤΑ:
      
                  1)
               
               
                  Τα κράτη μέλη δεν θα πρέπει να επαναφέρουν τα πετρελαϊκά τους αποθέματα έκτακτης ανάγκης στα ελάχιστα επίπεδα που απαιτούνται από την οδηγία 2009/119/ΕΚ πριν από την 1η Νοεμβρίου 2022, στον βαθμό που αυτό δεν θέτει σε κίνδυνο την ετοιμότητά τους όσον αφορά την ασφάλεια του εφοδιασμού.
               
            
                  2)
               
               
                  Σε διαβούλευση με την ομάδα συντονισμού για το πετρέλαιο και σε συντονισμό με τον Διεθνή Οργανισμό Ενέργειας, η Επιτροπή θα επανεξετάσει την παρούσα σύσταση προκειμένου να ορίσει ημερομηνία για την εφαρμογή της υποχρέωσης διατήρησης αποθεμάτων, λαμβάνοντας υπόψη την εξέλιξη της τρέχουσας κρίσης.
               
            
         Βρυξέλλες, 1η Ιουνίου 2022.
         
            
               Για την Επιτροπή
            
            Kadri SIMSON
            
               Μέλος της Επιτροπής
            
         
      
      
         (1)  Οδηγία 2009/119/ΕΚ του Συμβουλίου, της 14ης Σεπτεμβρίου 2009, σχετικά με υποχρέωση διατήρησης ενός ελάχιστου επιπέδου αποθεμάτων αργού πετρελαίου ή/και προϊόντων πετρελαίου από τα κράτη μέλη (ΕΕ L 265 της 9.10.2009, σ. 9).
      
         (2)  277η και 279η έκτακτη συνεδρίαση του Διοικητικού Συμβουλίου.